Verslaggewing tydens Covid-19 skep krisis vir joernaliste - Solidariteit GildesSolidariteit Gildes Verslaggewing tydens Covid-19 skep krisis vir joernaliste - Solidariteit Gildes
Home / Gilde Artikels / Verslaggewing tydens Covid-19 skep krisis vir joernaliste
Covid-19 is nou hoofnuus; dit is tog nou ons huidige realiteit. Daar is bitter min ander nuus wat geskryf word of geplaas word. Elke mediahuis wil hê dat sy storie gelees moet word en daar is dus sterk mededinging onder joernaliste om oor die jongste nuus te berig. Hierbenewens is dit 'n tyd van groot onsekerheid, en joernaliste se uitdaging is om die wêreld op hoogte te hou van die pandemie terwyl hulle self aan moontlike gesondheidsrisiko’s blootgestel word, en daarby ook nog met fopnuus moet kompeteer.
Dit klink glad nie na 'n maklike taak nie, en joernaliste word met rede as 'n essensiële diens geag. Die wêreld het nodig om te weet wat aangaan en wat van almal verwag word om veilig te bly in hierdie onsekere tyd.
Dus, wat kan joernaliste doen om hoop te saai, akkurate nuus te versprei en 'n impak te maak?
Hier volg ‘n paar wenke oor hoe joernaliste moedgewers in hierdie tyd kan wees eerder as sensasieslawe.
As 'n mens na die wêreldtendense kyk, is baie van die artikels geskryf om vrees en angs by die lesers te wek. Sensasie was aan die voorpunt van hierdie wêreldpandemie. Lank voor hierdie virus nog in Suid-Afrika uitgekom het, was mense bang vir die dag wanneer dit hier aanland oor die artikels wat hulle gelees het. Dus, hoe kan joernaliste verseker dat hulle nie onnodige paniek saai en toegee aan hierdie sensasiestasie nie en eerder fokus op eerlike en akkurate verslaggewing?
Probeer byvoeglike naamwoorde vermy wat vrees opwek, soos “dodelike” virus.
Kies die regte foto’s sodat dit nie verkeerde indruk skep nie.
Probeer om altyd die oplossing ook te plaas. Die wêreld is honger vir positiewe nuus en 'n oplossing kan hoop bring. Joernaliste het die mag om die siening van mense te verander en om moedgewers te wees in hierdie tyd. Skep daardie hoop; plaas positiewe nuus saam met die feite.
Probeer akkurate statistiek plaas – dit bied gerusstelling vir die lesers. Dit het die laaste ruk gebeur dat verskeie bronne die syfers, veral in Suid-Afrika, weergegee het en dit is belangrik dat akkurate bronne gevolg word. Sperdatums speel 'n groot rol en dit is so dat daar nie altyd genoegsame tyd is om alles na te gaan nie, maar akkurate statistiek is van kardinale belang.
Vermy “clickbait”-hoofopskrifte en wees eerder kreatief met uitleg.
Probeer om dit nie 'n politieke magspeletjie te maak nie, maar eerder die verspreiding van feite.
Benoeming van die virus
Hierdie virus het sedert sy ontstaan al verskeie benamings gehad, en omdat daar ook ander koronavirusse soos SARS en MERS bestaan, is dit belangrik dat joernaliste die korrekte benaming moet gebruik. Volgens die Wêreldgesondheidsorganisasie (WGO) se webblad is die virus se amptelike naam SARS-CoV-2, en die siekte wat deur hierdie virus veroorsaak word, is COVID-19 (“CO” vir “Corona”, “VI” vir “Virus”, “D” vir “Disease” en 19 vir die jaar waarin dit ontstaan het, naamlik 2019. Daar word dus na die Covid-19-pandemie verwys omdat die siekte wêreldwyd versprei het.
Aangesien joernaliste aan die voorpunt van die pandemie staan, kan jy jouself nie noodwendig inperk nie. Ons erken met dankbaarheid die goeie verslaggewing wat julle doen deur ons op hoogte te hou van alles. Bly asseblief veilig in hierdie tyd!